
V E N D I M
Nr. 384, datë 28.7.1999

PËR MIRATIMIN E PROGRAMIT “PËR DISA MASA PËR FUQIZIMIN 
E RENDIT DHE TË SIGURISË PUBLIKE”

Në mbështetje të nenit 100 të Kushtetutës, me propozimin e Ministrisë së Rendit Publik, Këshilli i Ministrave

V E N D O S I:

1. Të miratojë programin “Për disa masa për fuqizimin e rendit dhe të sigurisë publike”.
2. Ngarkohen Ministria e Rendit Publik, Ministria e Financave, Ministria e Pushtetit Lokal, Ministria e Drejtësisë, Ministria e Mbrojtjes, Ministria e Punës dhe Çështjeve Sociale, Ministria e Punëve të Jashtme, Ministria e Bashkëpunimit Ekonomik dhe Tregtisë, Ministria e Punëve Publike dhe Transportit për zbatimin e këtij programi.
3. Efektet financiare dhe numri i punonjësve janë ato të miratuara në buxhetin e Ministrisë së Rendit Publik për vitin 1999.
Ky vendim hyn në fuqi menjëherë.

KRYEMINISTRI
Pandeli Majko

P R O G R A M
MBI DISA MASA PËR FUQIZIMIN E RENDIT DHE SIGURISË PUBLIKE

Nisur nga: 
- Faktorët që ndikojnë në rritjen e kriminalitetit si gjendja e rëndë ekonomike, papunësia masive, emigrimi i paligjshëm, inefiçenca e organeve ekzekutive dhe atyre të mbrojtjes së ligjit, etj.,
- Problemet e krijuara nga menaxhimi i krizës humanitare me të dëbuarit nga Kosova,
- Gjendja e rendit dhe kriminalitetit, i cili në disa zëra ka rritje, sidomos në krimet kundër jetës së personit, aktet terroriste, vjedhjet me dhunë dhe në krimin e organizuar,
- Programi i Qeverisë, i cili përcakton rendin dhe sigurimin publik si “detyrë parësore të qeverisjes në kushtet aktuale”, programi “Për reformën institucionale në administratën publike e shërbimin civil”, si dhe Programi i Ministrisë së Rendit për vitin 1999,
- Legjislacioni ekzistues i shtetit dhe detyrimet që dalin nga miratimi i Kushtetutës së Re të Republikës së Shqipërisë,
- Gjendja e efektivave të policisë, të cilat mbartin në vetvete rezerva e mundësi më të mëdha për përballimin e detyrave të ngarkuara në mbrojtje të rendit e ligjit,
- Pasiguria dhe interesimi i madh që ekziston në shoqërinë shqiptare për rivendosjen e rendit dhe të sigurisë publike,
- Rekomandimet e ndihma e gjithanshme që japin organizmat ndërkombëtare e veçanërisht ato të Këshillit të Europës,
Me synimin:
Të fuqizojmë rendin e sigurinë publike, garantojmë liritë dhe të drejtat e qytetarëve dhe institucionalizojmë mbi baza të reja ligjore strukturat dhe veprimtarinë e shërbimit policor.
Këshilli i Ministrave i Republikës së Shqipërisë programon objektivat dhe masat e mëposhtme:

NË KUADRIN E MINISTRISË SË RENDIT PUBLIK
1. Të institucionalizohet veprimtaria e Ministrisë dhe organeve policore mbi bazën e ligjeve, akteve nënligjore dhe planifikimit të punës në të gjithë strukturat përbërëse.
Për këtë:
- Të përgatiten e miratohen ndryshimet përkatëse në legjislacionin penal, atë procedural, si dhe ligje e vendime të veçanta që rregullojnë veprimtarinë policore, duke bashkëpunuar me ministritë përkatëse.
Gjatë 6-mujorit të dytë 1999

- Të përgatiten akte nënligjore që rregullojnë veprimtarinë e brendshme të sektorëve e shërbimeve policore.
Gusht-Tetor 1999

- Të ndërtohet gjithë veprimtaria policore mbi bazen e programeve e planeve dhe të ndiqet me përparësi realizimi i detyrave nga çdo hallkë, duke forcuar kontrollin me të gjitha format e punës.
E vazhdueshme

- Të konsolidohet funksionimi i strukturave policore për kontrollin e teritorit, atyre të goditjes dhe Policisë Kriminale për zbulimin e goditjen e kriminalitetit.
E vazhdueshme

- Të ngrihet strukturë e posaçme për grumbullimin e armëve në bazë të legjislacionit të miratuar dhe ndiqet në vazhdimësi realizimi i detyrës.
E vazhdueshme

2. Të kualifikohet, përzgjidhet dhe krijohen kushtet e nevojshme personelit të policisë për motivimin në punë.
Për këtë:
- Të intensifikohet kualifikimi i personelit të Policisë në bashkëpunimin me misionin MAPE, e organizmat e tjera, duke ndërtuar programe të përshpejtuara sipas strukturave e shërbimeve policore.
E vazhdueshme

- Mbi bazën e programeve të veçanta, të organizohet testimi profesional dhe vlerësimi për të gjithë punonjësit e Policisë nën drejtimin e aparatit qendror të Ministrisë së Rendit.
Gusht 1999

- Të përcaktohen qartë kriteret profesionale dhe funksionojnë komisionet e emërimeve e ato të masave disiplinore në Ministri e organet policore të bazës, për të përgatitur kandidaturat dhe gjykuar ankesat e punonjësve.
E vazhdueshme

- Të ndiqet me përparësi: - Krijimi i kushteve të punës për organet Policore. Për këtë të përfundojnë ndërtimi i godinave të organeve policore në Shkodër, Sarandë, Përmet; rikonstruksioni i dhomave të paraburgimit dhe postave kufitare, si dhe rregullimi i disa mjediseve në Ministri.
- Pajisje me teknikën policore më emergjente për vetmbrojtje e luftimin e krimit.
- Kompjuterizimi në vendkalimet kufitare dhe në kartotekat e organeve policore.
- Veshje e strukturave të Policisë me uniformë përkatëse.
- Kompletimi në masën 70%, të nevojave me mjete transporti dhe ndërlidhje.
Gusht 1999 – Vazhdim

- Të zbatohen dispozitat e ligjit “Për statusin e ushtarakut” dhe vendimet përkatëse të Këshillit të Ministrave:
a) “për trajtimin me ushqim falas (një vakt) të Policisë;
b) për lehtësimin për strehim të punonjësve të Policisë me dhënie kredie afatgjatë.
3. Të organizohen shërbimet policore (parandaluese, zbuluese e goditëse). Për zotërimin e rendit në rrugë, qytete, zona kufitare, kampingje, grumbullimin e armëve të shpërndara në popull, dhe zbulimin e goditjen e krimit. Përparësi për realizimin e këtij objektivi t’i jepet:
- kontrollit të rrugëve ku kryhen vrasje, grabitje e vjedhje me dhunë;
- kontrollit të territorit në qytete ku kryhen akte kriminale;
- kontrollit të kufirit në zonën veri-lindore, në vend kalimet kufitare dhe atë të bregdetit për parandalimin e trafiqeve të kundërligjshme;
- mbledhjes së armëve që administron popullata;
- zbulimit dhe goditjes të krimeve të rënda, veçanërisht vrasjeve, akteve terroriste, rëmbimeve dhe krimit të organizuar.
Për këtë:
- Të grupohen forcat policore, ribëhen planet dislokuese dhe organizohen shërbime patrulluese e kontrollouese në rrugë, qytete, kufi etj.
- Të merren në ruajtje objekte të rëndësishme nga polici të tjera, shërbimet e ruajtjes private dhe çlirohen forcat policore të rendit për të shërbyer në mbrojtje të rendit e qytetarëve.
- Në bashkëpunim me organet e pushtetit vendor e ato të ushtrisë me plane të veçantë të realizohet mbrojtja e kufirit dhe sigurimi i rendit publik.
- Në bashkëpunim me strukturat e tjera, me plane të veçanta në zbatim të legjislacionit të ruhet kufiri bregdetar dhe ndalohet trafiku klandestin e veprimtaritë e tjera të kundraligjshme.
Shërbimi i policisë kufitare të mbështetet me mjetet e nevojshme si motoskaf, anije, gomone etj., të kapura nga veprimtaritë e kundërligjshme.
- Të miratohet projektvendimi përkatës, i paraqitur në Këshillin e Ministrave për çeljen e organikës, fondit financiar dhe sigurimin e mjeteve. Mbi këtë bazë të fillojnë nga puna strukturat për grumbullimin e armëve, duke u angazhuar të gjitha institucionet që kanë detyrimet ligjore.
- Të bëhet forcimi i strukturave të policisë kriminale, duke bërë ndryshimet e duhura në organizim, krijimin e grupeve të veçanta për ndjekjen e krimeve të rënda në princip drejtimi, si dhe duke forcuar bashkëpunimin me organet e prokurorisë.
- Për rritjen e treguesve në dokumentimin e veprimtarisë kriminale të kompletohet organika, përzgjidhet personeli nëpërmjet testimit, dhe rritet cilësia e veprimeve procedurale ndërsa për sigurimin e informacionit të intensifikohet puna operative e ajo shpërblyese dhe rritet shpejtësia e veprimeve me mjetet e teknikën e duhur.
- Për autorët e krimeve në kërkim të organizohet puna gjurmuese dhe bashkëpunimi me Interpolin e vendet fqinje nëpërmjet kompletimit të infrastrukturës institucionale dhe rritjes së shpejtësisë së veprimeve.
- Për goditjen e kontrabandës e trafiqeve të tjera, të forcohet bashkëpunimi institucional dhe përqëndrohet veprimtaria në rrjetin e organizuar kriminal.
4. Të përgatitet “Programi për reformën në Polici” dhe infrastruktura e re ligjore e organizative e saj.
Synimi është që:
- Të reformohet në formë e përmbajtje Policia e Shtetit. Për këtë të përgatitet një program i qartë me strategji, objektiva, rrugë, afate kohore, faturë ekonomike etj.
- Policia të shndërohet përfundimisht në një shërbim publik me status të veçantë, konform parimeve të policimit perëndimor.
- Të ndahet qartë niveli politik nga ai policor në Ministrinë e Rendit.
- Të përcaktohet mirë misioni i Policisë, detyrat institucionale, të drejtat e saj në kushte normale e situata krizash apo të jashtëzakonshme.
- Të ndërtohet një strukturë policore unike, dinamike e operative, pa hallka burokratike, në shërbim të qytetarëve dhe institucioneve demokratike.
- Të institucionalizohet tërë veprimtaria policore, bashkëpunimi me organet e tjera shtetërore dhe ato homologe jashtë vendit.
- Të reformohet tërë sistemi arsimor e kualifikues i Policisë, si dhe trajtimi i saj ligjor e motivues.
- Të fuqizohen marrdhëniet me publikun duke e siguruar atë dhe realizuar mbështetjen prej tij.
Për këtë:
Të punohet me grup pune të veçantë mbi bazën e një programi për përgatitjen e :
a) programit “Për reformën në Polici”;
b) ligjit “Për Policinë e shtetit Shqiptar”;
c) ligjit “Për gradat në Polici” dhe vendimit përkatës;
ç) ligjit “Për shpërblimet suplementare e pensionet në Polici” dhe vendimit përkatës;
d) rregullores së brendshme të Policisë;
dh) regullores së disiplinës në Polici;
e) rregullores së Personelit;
f) strukturës së re organizative të Policisë në qendër e bazë, dhe akte të tjera ligjore e nënligjore.
Projektet do të paraqiten pas miratimit të ligjit “Për Policinë e Shtetit”.

MASAT NË NIVEL NDËRMINISTROR

 KËSHILLI I MINISTRAVE
Të krijohet me vendim të veçantë Komiteti Kombëtar Ndërministral për problemet e rendit dhe sigurisë publike:
në nivel qendror;
në nivel prefekture.
Shtator 1999

Të miratohet një ndryshim ligji nr. 8388, datë 5.8.1998 “Për grumbullimin e armëve dhe municioneve luftarake: (duke shtyrë edhe një vit vlefshmërinë e tij).
- Të miratohet projektvendimi për krijimin e Sektorit të policisë së rendit për grumbullimin e armëve.
- Të miratohet rregullorja e punës së Komisionit Qendror për Grumbullimin e Armëve.
Shtator 1999 

Të analizojë shkaqet e inefiçencës së organeve të ndryshme policore e të inspektoriateve; kompletimin ligjor për bashkëpunimin institucional dhe të shtojë kontrollin e sanksionit ndaj nëpunësve të mbrojtjes së ligjit.
Shtator 1999 

Të hartohen dhe miratohen aktet normative për veprimet e organeve shtetërore në rast krizash e ngjarjesh të jashtëzakonshme, në zbatim të strategjisë për politikën e sigurimit.
Shtator – Gusht 1999

Në bazë e për zbatimin e ligjit nr. 7496, datë 3.7.1991 “Për statusin e ushtarakut”:
- Të miratohet vendimi për trajtimin e bashkëshorteve të ushtarakëve, të cilat janë të papuna, me banim në qytet dhe nuk kanë pronë;
- Të miratohet vendimi për trajtimin me kredi për strehim për punonjësit e policisë;
- Të miratohet vendimi për aplikimin në kufijt maksimalë të vështirësisë së shërbimit për ushtarakët 80% dhe për civilët 50%;
- Të miratohen dispozitat për disa ndryshime në ligjin “Për sistemin e taksave dhe tatimeve”, duke parashikuar zbritjen e tatimit mbi të ardhurat personale në masën 50% të asaj që aplikohet sot, për punonjësin e policisë. 
Gusht – Shtator 1999

Fondet nga të ardhurat e Ministrisë së Rendit Publik të përdoren për:
- rikonstruksionin e disa godinave të komisariateve të policisë, dhomave të paraburgimit dhe pikave të kufirit për 76 milionë lekë;
- kompletimin e pikave të kufirit dhe të komisariateve të policisë në rrethe me pajisje e orendi për rreth 75 milionë lekë;
- vendosjen e sistemit të radiokomunikimit të forcave speciale, për forcat e ndërhyrjes së shpejtë, grupin e shoqërimit të personaliteteve, Drejtorinë e Tiranës dhe Ministrinë, si dhe ngritja e sistemit të alarmit të Ministrisë së Rendit Publik, për rreth 98 milionë lekë;
- kompletimin e nevojave organike të sistemit të ministrisë me automjete, prej të cilave 30 autovetura, 50 motoçikleta, 30 mikrobuze, 5 autoambulanca, 10 automjete të blinduara.
Shator 1999

Të rekomandojë ndryshimet përkatëse në vendimet që rregullojnë pjesëmarrjen e institucionit (ministrisë) në të ardhurat që ajo krijon nga shërbimet me të tretët, konkretisht:
- të ardhurat me destinacion, si të ardhurat nga aktiviteti i policisë me kontratë, të ardhurat nga shitja e vulave, të ardhurat nga shitja e targave, të cilat me Vendim të Këshillit të Ministrave nr. 424, datë 9.7.1998 janë përcaktuar 10% buxheti dhe 90% institucioni, për këto të ardhura pjesëmarrja e institucionit të jetë në masën 100%;
- të ardhurat me pjesëmarrje si, të ardhurat nga shitja e letrave me vlerë, të ardhurat nga MNZ-ja, të cilat me Vendim të Këshillit të Ministrave nr. 424, datë 9.7.1998 janë me pjesëmarrje 60% institucioni dhe 40% për buxhetin, për këto të ardhura të parashikohet pjesëmarrja e institucionit 80% dhe për buxhetin 20%;
- të ardhurat pa pjesëmarrje, si të ardhurat nga shitja e pasaportave nga 10% që është pjesëmarrja sot të ndryshohet e të bëhet 20%.
Shtator –Tetor 1999

MINISTRIA E FINANCAVE
Të bëjë studimet e duhura dhe t’i paraqesë Këshillit të Ministrave mundësitë e sigurimit të fondeve për zbatimin e këtij programi.
Sipas afateve në program

Të përfundojë dhe të paraqesë për miratim aktet nënligjore, në zbatim të Kodit të Ri Doganor, si dhe të ligjit “Për Policinë Kufitare”, në lidhje me kompetencat dhe procedurat e punës në pikat e kalimit kufitar për parandalimin e fenomeneve të kontrabandës e të trafiqeve të kundraligjshme.
   Në bashkëpunim me M.R.P
Gusht 1999

Të rishikojë ligjin “Për sponsorizimet”, me synim njohjen e të drejtës së sponsorizimeve për aktivitetin policor në shërbim të publikut, si dhe konsulencë në hartimin e akteve nënligjore në zbatim të tij.
Gusht – Shtator 1999

Të kalojë fondet institucioneve respektive për ruajtjen e objekteve me kontratë në zbatim të Vendimit të Këshillit të Ministrave nr. 651, datë 18.10.1998.
Në bashkëpunim me M.R.P
Gusht 1999

Të hartojë aktet normative për përjashtimin nga detyrimet doganore të ndihmave në adresë të policisë.  
Shtator 1999

Të analizojë dhe të marrë masa konkrete për të vënë në efiçencë të plotë strukturat e policisë tatimore e doganore.
Shtator 1999

Të kryejë transferimet e fondeve sipas kërkesave të paraqitura nga MRP më shumë se një herë në dy muaj, kufizim ky i përcaktuar në Udhëzimin e Ministrit të Financave nr. 1 datë 20.01.1999.
Të miratojë avancimin e fondeve brenda planit të shpenzimeve buxhetore, në raport me nevojat e Ministrisë së Rendit Publik.
Në bazë të kërkesave të paraqitura nga Ministria e Rendit Publik për konvertim të fondeve buxhetore në valutë, të miratojë në kohë autorizimin përkatës.
Të përshpejtojë punën për dhënien në kohë të autorizimit për përdorimin e të ardhurave që i takojnë Ministrisë së Rendit Publik.

MINISTRIA E PUSHTETIT LOKAL

Të organizojë prefekturat dhe organet e pushtetit vendor për pjesëmarrjen në proçesin e grumbullimit të armëve dhe zgjidhjen e problemeve të vetëgjyqësisë e gjakmarrjes.
Gusht– Shtator 1999

Përfundimi i rregullimit ligjor për regjistrimin popullsisë, me synim aplikimin e kartave të identitetit për shtetasit shqiptar.
   Në bashkëpunim me Ministrinë e Drejtësisë
Nëntor 1999

Sigurimi i fondeve dhe/ose kërkesa ndaj organeve të pushtetit lokal për marrjen e masave urgjente për ndriçimin qendrave të banuara.
   Tetor - Nëntor 1999 

MINISTRIA E DREJTËSISË

Rishikimi i Kodit Penal dhe të Procedurës Penale, nën këndvështrimin e Kushtetutës së re dhe të procesit reformues në policinë e shtetit.
  Në bashkëpunim me M.R.P
Tetor 1999
Riorganizimi i shërbimit të ruajtjes dhe shoqërimit të të paraburgosurve, me synim kalimin e këtij shërbimi nga policia e rendit në policinë penitenciare.
Në bashkëpunim me M.R.P.
Gusht 1999
Të përfundojë dhe të paraqesë për miratim projektligjin për policinë gjyqsore.

MINISTRIA E MBROJTJES

Hartimi i akteve nënligjore në zbatim të ligjit “Për grumbullimin e armëve”, për procedurat e bashkëpunimit me strukturat policore, si dhe vënia në dispozicion për këtë qëllim e 15 automjeteve. (Në varësi të ndryshimeve në ligjin përkatës).
Në bashkëpunim me MRP
Nëntor 1999

Hartimi i udhëzuesve të përbashkët për ndihmën e Forcave të Flotës Detare në parandalimin e fenomeneve të trafikut të klandestinëve nëpërmjet ujërave detare.
  Në bashkëpunim me MRP
Shtator 1999

Të ndihmojë MRP në drejtim të kompletimit me armatim e municion, konkretisht, pistoleta model 54, pjesë këmbimi për riparim armatimi, 3 mjete të blinduara me goma, etj.
Korrik 1999

Të përshpejtojë procedurat për kalimin kapital të ndërtesave që i vihen në dispozicion të Ministrisë së Rendit Publik.
Shtator 1999

SHËRBIMI INFORMATIV KOMBËTAR
Të marrin masa për institucionalizimin e bashkëpunimit me policinë, në bashkëpunim me Ministrinë e Rendit Publik, nëpërmjet përgatitjes së akteve normative për kërë qëllim.
Shtator 1999

MINISTRIA E PUNËS DHE PËRKRAHJES SOCIALE

Realizimi i programeve të punësimit, për zbutjen e fenomenit të papunësisë, i cili ndikon në gjendjen e kriminalitetit.
Studimi i mundësive optimale për sistemin e pagave për punonjësit e policisë, me synim motivimin për arritjen e rezultateve të larta në luftën kundër krimit.
  Në bashkëpunim me MRP
Shtator 1999
MINISTRIA E PUNËVE TË JASHTME

Të ndërmarrë nisma të fuqishme për lehtësimin e sistemit të vizave, kryesisht me shtetet fqinje, si masë për parandalimin e fenomenit të lëvizjes klandestine nga kufijtë e R.Sh.
Nëpërmjet kontakteve e rrugëve diplomatike të garantohet kredibiliteti i vlefshmërisë së pasaportës shqiptare.
- Të likuidojë detyrimet financiare ndaj MRP-së për të ardhurat nga shitja e pasaportave në përfaqësitë doplomatike.
Shtator 1999
MINISTRIA E BASHKËPUNIMIT EKONOMIK E TREGTISË
Të miratojë në kohë transferimin e fondeve sipas zërave të investimeve, brenda planit vjetor të investimeve.
Nxitja për programin PHARE dhe PMU për Ministrinë e Rendit Publik.
MINISTRIA E PUNËVE PUBLIKE DHE E TRANSPORTIT
Të përgatisë aktet nënligjore në zbatim të Kodit Rrugor për sa i përket problemeve të qarkullimit rrugor, gjendjes së rrugëve dhe procedurat për bashkëpunimin me policinë rrugore të MRP.
Në bashkëpunim me M.R.P
Gusht 1999
Të marrë në analizë dhe të përcaktojë masat e nevojshme për vënien në efiçencë të plotë të Policisë Ndërtimore në shkallë vendi, si një element i rëndësishëm që ndikon për garantimin e rendit publik.
Gusht 1999 

